Broj: 01-076/24-2489

Podgorica, 28.06.2024. godine

Klub poslanika Demokratske partije socijalista

Poslanik, g-din Ivan Vuković

**POSLANIČKO PITANJE**

Izašli ste sa predogom o izmjeni Zakona o državljanstvu i izmjeni Ustava u dijelu državljanstva. Da li je izmjena ovog zakona pokrenuta od nadležnog Ministarstva unutrašnjih poslova, da li se o tome već raspravljalo na Vladi, da li je urađena odgovarajuća stručna analiza prije nego što ste najavili intervencije u tako značajnoj oblasti, i da li imate bilo kakav pisani dokument u formi Nacrta izmjene zakona, zapisnika ili dokumenta koji potvrđuje da se na nivou resora, Vlade ili nekog vladinog tijela na ovu temu raspravljalo?

**ODGOVOR**

Uvaženi poslaniče,

Preciznosti radi, dozvolite da pojasnim - nisam „izašao sa predlogom o izmjeni Zakona o državljanstvu“ kako to sugerišete u pitanju već sam na konferenciji za medije koja je bila posvećena potpuno drugoj temi, na novinarski upit u najkraćem iznio svoj stav o ovom pitanju.

Dakle, vrlo egzaktno – niti sam „izašao“ niti sam inicirao izmjene Zakona i ovu temu u javnom i političkom diskursu. Jedino sam, kao građanin i kao premijer iznio svoje mišljenje na koje (valjda) imam i pravo.

Stoga sada evo i najprecizniji odgovor na Vaše poslaničko pitanje – nije započeta procedura niti je Vlada raspravljala o ovom pitanju.

Ipak, kako se otvorila vrlo bitna tema koja, više nego jasno, još jednom ima za cilj diskreditaciju 44. Vlade ili još preciznije – mene lično, zahvaljujem na prilici da ovu situaciju pojasnim i pred ovim Domom i pred cijelokupnom javnosti.

Prvo bih odgovorio na nekoliko glavnih dezinformativnih narativa koji se plasiraju poslednjih dana.

**Prvi** – Da Vlada radi na izmjeni Zakona o crnogorskom državljanstvu. (između ostalog i predmet Vašeg pitanja)

Odgovor je – NETAČNO.

**Drugi** – Parlamentarna većina će mijenjati Zakon o državljanstvu suprotno Ustavu, a onda će Ustavni sud poništiti uslov od 10 godina za biračko pravo, čime će svi noviprimljeni državljani steći pravo glasa za dvije godine.

Odgovor -NETAČNO. Pokret Evropa sad kao dio parlamentarne većine NIKADA neće podržati nijedno rješenje suprotno Ustavu.

**Treći** – Pitanje dvojnog državljanstva riješiće se bilateralnim Sporazumom.

Odgovor – NETAČNO. Jasno sam i u odgovoru na novinarsko pitanje govorio isključivo o Zakonu, ne o bilo kom drugom aktu niti prečici. Posebno ne u dijelu koji bi se odnosio na sticanje biračkog prava.

**Četvrti** – Vlada ignoriše Ustav, do izbornog inženjeringa preko izmjena Zakona.

Odgovor – NETAČNO. Jasno sam saopštio koji bi bili uslovi za izmjenu Zakona kako bi se spriječio izborni inženjering. Još jasnije iz mog Kabineta je pojašnjeno da to nije moguće bez svih zaštitnih mehanizama, pa i Ustavnih promjena. Imajući to u vidu još jednom poručujem - ništa neće biti urađeno suprotno pravnom sistemu, odnosno bez potrebne većine.

I da ne nastavljam.

Cijenio bih da sam u širini državničke vizije od drugih aktera na političkoj sceni čuo više. Ali zalud. Deplasirani narativi „izdaje, prodaje, predaje“ recikliranje teza podjela i nedostatak pogleda u budućnost – samo jedna tužna slika beznađa, koja nam ne da naprijed.

S poštovanjem,

**PREDSJEDNIK**

**mr Milojko Spajić**